Kåre Ingebrigtsen

Kåre Hedley Ingebrigtsen (født 11. november 1965) er en norsk fotballeder, fotballtrener og tidligere fotballspiller som er hovedtrener for Ranheim.


== Spillerkarriere ==
Ingebrigtsen spilte i en årrekke for Rosenborg, og spilte også for Malvik, Byåsen, Frigg, Utleira, Lillestrøm, Strømsgodset og Manchester City. Han ble cupmester med Rosenborg i 1988, 1990 og 1992 og han ble seriemester med klubben i 1988, 1990 og 1992. Ingebrigtsen spilte i tillegg 23 kamper for Norge og scoret ett mål. Han la opp i 1997 grunnet et benbrudd.
Kåre Ingebrigtsen begynte å spille organisert fotball etter at familien flyttet til Utleira. Samtidig spilte han også ishockey fram til 16 års alder. Ingebrigtsen kom til Rosenborg fra Malvik som sisteårs juniorspiller. Sommeren 1985 ordnet Roger Albertsen et treningsopphold hos FC Den Haag for ham. Da Ingebrigtsen ble sittende mer på benken hos Rosenborg enn ventet, valgte han i forkant av 1987-sesongen å dra til 3.-divisjonsklubben Frigg. To uker før sesongstart i 1988 hentet Rosenborg ham tilbake til Lerkendal. Han spilte seg umiddelbart inn på laget og fikk sitt gjennombrudd i 1988.Etter en ukes treningsopphold hos Manchester City i desember 1992, ble Ingebrigtsen klar for klubben 7. januar 1993. Til tross for å ha blitt spådd en stor framtid av spillende manager Peter Reid, opplevde Ingebrigtsen at han aldri ble satset på. Da sesongen var ferdigspilt hadde Ingebrigtsen spilt to seriekamper fra start og fem som innbytter for Premier League-klubben, og blitt fortalt av Reid at han ikke lenger var ønsket i klubben. Rosenborg inngikk 22. juli 1993 en låneavtale med Manchester City som sørget for at Ingebrigtsen spilte for trønderklubben resten av den norske sesongen. I november 1993 dro Ingebrigtsen tilbake til Manchester City der han fortsatt hadde kontrakt til sommeren 1996. Mens Ingebrigtsen hadde hjulpet Rosenborg til nytt seriemesterskap under sitt låneopphold, hadde Peter Reid i mellomtiden fått sparken som manager i Manchester City. Rundt årsskiftet var Ingebrigtsen en periode inne på laget igjen. Han scoret tre mål på en omgang da Manchester City beseiret Leicester 4-1 i FA-cupen. Mot våren var Ingebrigtsen igjen ute av laget. Han endte sesongen med to seriekamper fra start og ytterligere seks kamper som innbytter. Med dårlige utsikter for videre spill hos Manchester City, og et håp om plass i den norske troppen til sommerens VM, fridde Ingebrigtsen til norske klubber om å hente ham hjem. I begynnelsen av mai 1994 ble Ingebrigtsen klar for et låneopphold i Strømsgodset. Kun en måneds tid senere ble Ingebrigtsen klar for Lillestrøm på nok et låneopphold, som kom til å vare ut 1995-sesongen. Etter endt låneopphold hos Lillestrøm meldte Manchester Citys manager Alan Ball at Ingebrigtsen var uønsket på Maine Road. Etter å ha kommet til enighet med Manchester City om å bli løst fra kontrakten ved årsskiftet, ble Ingebrigtsen på nyåret 1996 klar for Rosenborg.
Etter en vårsesong med benkesliting hos Rosenborg, tok Ingebrigtsen kontakt med Lillestrøm for en utleieavtale som førte til at han tilbragte siste halvdel av 1996-sesongen på Åråsen.
I 1997 spilte han tre seriekamper for Rosenborg før han i en cupkamp 11. juni 1997 mot Nardo pådro seg et brudd i leggbeinet som kom til å sette punktum for karrieren på toppnivå.I 1999 spilte han én kamp i 1. divisjon for Byåsen. I en enkeltopptreden for sin gamle klubb Malvik i 2001 scoret han lagets eneste mål i et 1-7 tap i cupen mot Vålerenga.


== Trenerkarriere ==
Ingebrigtsen startet trenerkarrieren som trener for Strindheims juniorlag. Han ble kjapt involvert på seniorsiden i Strindheim også. Deretter hadde han et kort opphold i Rosenborgs ungdomsavdeling, før han i 2007-sesongen ble trener for 2.-divisjonsklubben Ranheim. Ranheim endte på tredjeplass i avdeling 2. Ved sesongslutt i 2. divisjon ble han hentet inn som assistenttrener i Rosenborg resten av tippeligasesongen, under Trond Børge Henriksen, etter at Knut Tørum gikk av som hovedtrener. 
Den 1. november 2007 ble han ansatt som hovedtrener i tippeligaklubben Bodø/Glimt. Klubben varslet 26. mai 2011 at samarbeidet var avsluttet, etter en skuffende sesongstart i Adeccoligaen. Han var fra juli 2012 til juli 2014 assistenttrener i Viking. 21. juli 2014 ble han midlertidig hovedtrener for Rosenborg ut sesongen 2014. 20. november 2014 ble han permanent trener, med en treårskontrakt tilbudt av RBK-styret, og i juli 2016 forlenget de kontrakten til å vare frem til 2020.I sin første sesong som RBK-trener vant han både serien og cupen, og fikk prisen som årets trener i Trøndelag. Han ble også tildelt prisen «Årets trener» av Norsk Fotballtrenerforening. Han ble kåret til Årets trønder for 2015.Den 6. mai 2019 skrev han under en toårskontrakt med den belgiske klubben KV Oostende.Den 8. august 2020 ble han trener for Brann. 19. juli 2021 avsluttet Brann samarbeidet med Ingebrigtsen.Den 29. oktober ble han ansatt som sportssjef for Åsane.Den 11. januar 2023 ble han ansatt som hovedtrener for Ranheim.


== Spillerstatistikk ==


== Trenerstatistikk ==


=== Rosenborg Ballklub ===


== Referanser ==


== Eksterne lenker ==
(en) Kåre Ingebrigtsen – Transfermarkt 
(en) Kåre Ingebrigtsen – Transfermarkt (manager) 
(en) Kåre Ingebrigtsen – national-football-teams.com 
(en) Kåre Ingebrigtsen – Soccerway 
(en) Kåre Ingebrigtsen – EU-Football.info 
(no) Kåre Ingebrigtsen – Norges Fotballforbund 
(en) Kåre Ingebrigtsen – FBref